钦定古今图书集成/历象汇编/历法典/第099卷 > 朱子语类 > 漏刻铭〈有序〉 北周王褒
## 钦定古今图书集成/历象汇编/历法典/第099卷 > 朱子语类 > 漏刻铭〈有序〉 北周王褒

窃以混元开辟，天回地旋，历象运行，暑来寒往，二分同道，乌灵正其昏夕；两至相遇，表圭测其长短。虽则晦朔先后，失于《公羊》之说；次舍盈缩，惑于丘明之传。至乎出卯入酉，黄道青绿，季孟相推，启闭从序。挈壶掌分数之令，太史陈立成之法，军将以之悬井，壶郎以之超奏，百王垂训，千祀馀烈者焉。铭曰：

元仪西运，逝水东流，甘川浴日，深壑藏舟。测兹秘象，
是曰神谋。正震治历，下武惟周。忽微以则，积空成数，
圭表弗差，光阴斯赴，箭水无绝，灵虬长注，径寸日轮，
四分天度。器遵昔典，景移新刻，荆山既镌，昆吾且勒，
以福眉寿，百王垂则。